विष्णुस्मृतिः/त्रिषष्ठितमोऽध्यायः
अथ योगक्षेमार्थं ईश्वरं अभिगच्छेत् । । ६३.१  । ।

नैकोऽध्वानं प्रपद्येत  । । ६३.२  । ।

नाधार्मिकैः सार्धं  । । ६३.३  । ।

न वृषलैः  । । ६३.४  । ।

न द्विषद्भिः  । । ६३.५  । ।

नातिप्रत्यूषसि  । । ६३.६  । ।

नातिसायं  । । ६३.७  । ।

न संध्ययोः  । । ६३.८  । ।

न मध्याह्ने  । । ६३.९  । ।

न संनिहितपानीयं  । । ६३.१०  । ।

नातितूर्णं  । । ६३.११  । ।

न सततं बालव्याधितार्तैर्वाहनैः  । । ६३.१२  । ।

न हीनाङ्गैः  । । ६३.१३  । ।

न दीनैः  । । ६३.१४  । ।

न गोभिः  । । ६३.१५  । ।

नादान्तैः  । । ६३.१६  । ।

यवसोदके वाहनानां अदत्त्वा आत्मनः क्षुत्तृष्णापनोदनं न कुर्यात् । । ६३.१७  । ।

न चतुष्पथं अधितिष्ठेत् । । ६३.१८  । ।

न रात्रौ वृक्षमूले  । । ६३.१९  । ।

न शून्यालयं  । । ६३.२०  । ।

न तृणं  । । ६३.२१  । ।

न पशूनां बन्धनागारं  । । ६३.२२  । ।

न केशतुषकपालास्थिभस्माङ्गारान् । । ६३.२३  । ।

न कार्पासास्थि  । । ६३.२४  । ।

चतुष्पथं प्रकक्षिणीकुर्यात् । । ६३.२५  । ।

देवतार्चां च  । । ६३.२६  । ।

प्रज्ञातांश्च वनस्प्तीन् । । ६३.२७  । ।

अग्निब्राह्मणगणिकापूर्णकुम्भादर्शच्छत्रध्वजपताकाश्रीवृक्षवर्धमाननन्द्यावर्तांश्च  । । ६३.२८  । ।

तालवृन्तचामराश्वगजाजगोदधिक्षीरमधुसिद्धार्थकांश्च  । । ६३.२९  । ।

वीणाचन्दनायुधार्द्रगोमयफलपुष्पार्द्रशाकगोरोचनादूर्वाप्ररोहांश्च  । । ६३.३०  । ।

उष्णीषालंकारमणिकनकरजतवस्त्रासनयानामिषांश्च  । । ६३.३१  । ।

भृङ्गारोद्धृतोर्वराबद्धैकपशुकुमारीमीनांश्च दृष्ट्वा प्रयायादिति  । । ६३.३२  । ।

अथ मत्तोन्मत्तव्यङ्गान्दृष्ट्वा निवर्तेत  । । ६३.३३  । ।

वान्तविरिक्तमुण्डजटिलवामनांश्च  । । ६३.३४  । ।

काषायिप्रव्रजितमलिनांश्च  । । ६३.३५  । ।

तैलगुडशुष्कगोमयेन्धनतृणपलाशभस्माङ्गारांश्च  । । ६३.३६  । ।

लवणक्लीबासवनपुंसककार्पासरज्जुनिगडमुक्तकेशांश्च  । । ६३.३७  । ।

वीनाचन्दनार्द्रशाकोष्णीषालंकरणकुमारीस्तु प्रस्थानकाले अभिनन्दयेदिति  । । ६३.३८  । ।

देवब्राह्मणगुरुबभ्रुदीक्षितानां छायां नाक्रामेत् । । ६३.३९  । ।

निष्ठ्यूतवान्तरुधिरविण्मूत्रस्नानोदकानि च  । । ६३.४०  । ।

न वत्सतन्त्रीं लङ्घयेत् । । ६३.४१  । ।

प्रवर्षति न धावेत् । । ६३.४२  । ।

न वृथा नदीं तरेत् । । ६३.४३  । ।

न देवताभ्यः पितृभ्यश्चोदकं अप्रदाय  । । ६३.४४  । ।

न बाहुभ्यां  । । ६३.४५  । ।

न भिन्नया नावा  । । ६३.४६  । ।

न कूलं अधितिष्ठेत् । । ६३.४७  । ।

न कूपं अवलोकयेत् । । ६३.४८  । ।

न लङ्घयेत् । । ६३.४९  । ।

वृद्धभारिनृपस्नात स्त्रीरोगिवरचक्रिणाम्  ।
पन्था देया नृपस्त्वेषां मान्यः स्नातश्च भूपतेः   । । ६३.५०  । ।